Ingvild Flugstad Østberg

**Ingvild Flugstad Østberg** (født 1990) er en norsk langrennsløper som representerer Gjøvik Skiklubb. Hun har to OL-gull og to VM-gull og vant Tour de Ski sammenlagt i 2019. Hun vant verdenscupen sammenlagt sesongen 2018/19.

Til sammen har hun vunnet sju gull og tre sølv i junior-VM, noe som er rekord. Hun har også et U23-VM-gull i dobbel jaktstart fra 2011 i Otepää, Estland.

## Karriere
### Sesongen 2006/07
Østberg spilte tre fotballkamper for Norge Jenter U17 i 2006.

Østberg debuterte i Skandinavisk Cup på Sjusjøen i februar 2007, med en 58.-plass på 10&nbsp;km klassisk og sjetteplass på 5&nbsp;km fri teknikk. Hun deltok også i to FIS-renn på Hovden, der fikk en 16.-plass og en 40.-plass. Under Junior-NM på ski 2007 kom hun på andreplass på 7,5&nbsp;km fri teknikk i K17-klassen, bak Tuva Toftdahl. Hun kom på fjerdeplass på sprinten og femteplass på 5&nbsp;km klassisk, og deltok på Opplands førstelag som kom på fjerdeplass på stafetten. Hun kom på andreplass i Norgescupen i langrenn for junior 2006/07 (J17), med 465 poeng, etter én seier og fire andreplasser i enkeltrenn.

### Sesongen 2007/08
I februar 2008 deltok hun i Junior-VM på ski 2008, som ble arrangert i Italia og Polen. Der fikk hun to medaljer; sølv på 5&nbsp;km klassisk, der Therese Johaug vant, og Norge vant 4 x 3,3&nbsp;km stafett med Østberg på laget. På sprinten kom hun på ellevteplass, og på 10&nbsp;km fellesstart kom hun på fjerdeplass.

Hun debuterte i verdenscupen i Drammen 5. mars 2008, der hun endte på 31.-plass på sprinten. Den 15.-plass fikk hun sin første pallplass i et FIS-renn, med en andreplass på 5&nbsp;km fri teknikk på Røros. Under Junior-NM på ski 2008 kom hun på tredjeplass på sprinten. Hun vant Norgescupen i langrenn for junior 2007/08 (J18), med 520 poeng, etter tre seire i enkeltrenn.

### Sesongen 2008/09
Under sesongåpningen på Beitostølen i november 2008 kom hun på tredjeplass på 5&nbsp;km klassisk. Hun deltok i flere renn i Verdenscupen i langrenn 2008/09, og fikk en 14.-plass i sprinten i Otepää som beste enkeltresultat. Hun fikk til sammen 56 poeng og endte på 60.-plass totalt i verdenscupen denne sesongen. Hun kom på 41.-plass i distansecupen og 49.-plass i sprintcupen. Verdenscupfinalen i langrenn 2008/09 gikk i Falun, og Østberg kom der på 36.-plass.

I Skandinavisk Cup 2008/09 vant hun to av rennene, og endte på femteplass sammenlagt med 319 poeng. Under NM på ski 2009 i januar vant hun 15&nbsp;km skiathlon, 18 år gammel, og vant med det sitt første NM-gull. I tillegg kom hun på fjerdeplass på sprinten og sjetteplass på 10&nbsp;km klassisk. På 3 x 5&nbsp;km stafett kom Gjøvik på femteplass, der Østberg gikk sammen med Marthe Katrine Myhre og Oda Wardenær Lunder.

Hun deltok i junior-VM på ski 2009 i Praz de Lys-Sommand i Frankrike. Der vant hun alle fire øvelsene; sprint klassisk, 10&nbsp;km skiathlon og 5&nbsp;km fri teknikk individuelt, og Norge vant også 4 x 3,3&nbsp;km stafett, der Østberg gikk sammen med Maiken Caspersen Falla, Marthe Kristoffersen og Hilde Lauvhaug. Hun deltok også i Ski-VM 2009, der hun kom på 36.-plass på 30&nbsp;km fellesstart og femteplass på sprintstafett klassisk sammen med Astrid Uhrenholdt Jacobsen.

Hun deltok i klassen K19/20 under Junior-NM på ski 2009 i mars, og kom der på andreplass på sprinten, bak Maiken Caspersen Falla. Hun kom på andreplass i klassen J19-20 under Norgescupen i langrenn for junior 2008/09, og hun kom på fjerdeplass i seniorklassen i Norgescupen i langrenn 2008/09.

### Sesongen 2009/10
Østberg deltok i sesongåpningen på Beitostølen i november, og fikk der en 13.-plass og en 32.-plass. Hun deltok i Skandinavisk Cup 2009/10, der hun fikk to enkeltseire, og hun vant Skandinavisk Cup sammenlagt med 775 poeng. I Verdenscupen i langrenn 2009/10 fikk hun 80 poeng totalt, som holdt til 64.-plass i sammendraget. Hennes beste plassering individuelt ble en 14.-plass på 10&nbsp;km klassisk i Otepää.

Under NM på ski 2010 kom hun på åttendeplass på 10&nbsp;km fri teknikk. I Norgescupen i langrenn for junior 2009/10 kom hun på sjuendeplass i klassen J19-20, og i Norgescupen i langrenn 2009/10 vant hun sammenlagt, etter at hun vant tre av rennene.

### Sesongen 2010/11
I sesongåpningen på Beitostølen kom hun på femteplass på 10&nbsp;km klassisk og niendeplass på sprinten. Hennes beste enkeltplassering i Verdenscupen i langrenn 2010/11 ble en sjuendeplass på sprint i Oberstdorf, og hun kom på 25.-plass i verdenscupen sammenlagt. Hun kom på 22.-plass i sprintcupen og 28.-plass i distansecupen. I Tour de Ski 2010/11, som var en del av verdenscupen, kom hun på 14.-plass.

Hun deltok i U23-VM på ski 2011, og vant der 15&nbsp;km jaktstart foran hhv. Britt Ingunn Nydal fra Norge og Kerttu Niskanen fra Finland. Under Norgescupen i langrenn 2010/11 kom hun på åttendeplass i U23-klassen og 17.-plass i seniorklassen.

Under NM på ski 2011 fikk hun bronse på sprinten, og hun kom på åttendeplass på 10&nbsp;km klassisk og 13.-plass på 15&nbsp;km skiathlon. Under NM del 2 kom hun på 18.-plass på 30&nbsp;km fellesstart.

### Sesongen 2011/12
Østberg kom på niendeplass på 10&nbsp;km fri teknikk og andreplass på stafetten under verdenscupåpningen på Sjusjøen. I den påfølgende minitouren i Kuusamo i Finland kom hun på 20.-plass. I Tour de Ski 2011/12 kom hun på 15.-plass sammenlagt, og hun kom på 19.-plass totalt i Verdenscupen i langrenn 2011/12, der hun også kom på åttendeplass i sprintcupen.

Under NM på ski 2012 kom hun på 13.-plass på 10&nbsp;km fri teknikk og sjetteplass på sprinten, og i Norgescupen i langrenn 2011/12 kom hun på 42.-plass. Hun deltok også i Norgescupen på rulleski 2011/12, der hun kom på sjuendeplass.

### Sesongen 2012/13
Sesongåpningen i langrenn i Norge ble som vanlig arrangert på Beitostølen i november, og Østberg kom der på sjuendeplass på sprinten og 12.-plass på 10&nbsp;km klassisk. Den 1. januar 2013 fikk hun sin første individuelle pallplass i verdenscupen, da hun kom på andreplass på sprinten i Sveits. 12 dager senere fikk hun sin første verdenscupseier, da hun vant lagsprinten i Liberec sammen med Maiken Caspersen Falla. Hun kom på 15.-plass sammenlagt i Verdenscupen i langrenn 2012/13, og hun kom på tredjeplass i sprintcupen og 28.-plass i distansecupen.

Under NM på ski 2013 kom hun på fjerdeplass på sprinten og sjetteplass på lagsprinten, der hun  gikk sammen med Ingrid Sørumshaugen. Hun ble tatt ut til å delta i Ski-VM 2013, og hun kom der på 17.-plass på sprinten, og hun kom på fjerdeplass på lagsprinten sammen med Maiken Caspersen Falla. I Norgescupen i langrenn 2012/13 kom hun på 30.-plass.

### Sesongen 2013/14
Hun kom på sjetteplass på sprinten og 12.-plass på 10&nbsp;km klassisk under sesongåpningen på Beitostølen i november 2013. Hun kom på 13.-plass sammenlagt i minitouren i Kuusamo, og under Tour de Ski 2013/14 vant hun den ene sprinten, og hun vant dermed sin første individuelle verdenscupseier. Etapper i Tour de Ski og etapper i mini-tourer ble tidligere ikke regnet som egne renn, men etter at FIS endret reglene med tilbakevirkende kraft i desember 2015, regnes også disse som enkeltstående renn i verdenscupen. Sammenlagt i Verdenscupen i langrenn 2013/14 kom hun på tiendeplass, og hun kom på fjerdeplass i sprintcupen.

Under NM på ski 2014 kom hun på femteplass på 10&nbsp;km klassisk og fjerdeplass på sprinten. Under Vinter-OL 2014 i Sotsji tok Østberg sølv i den individuelle sprinten bak Maiken Caspersen Falla og gull i lagsprinten sammen med Marit Bjørgen. Hun kom på 24.-plass i Norgescupen i langrenn 2013/14.

### Sesongen 2014/15
Østberg tok sin andre individuelle verdenscupseier på sprinten i Davos 14. desember 2014, dette var hennes første verdenscupseier som ikke var en etappeseier i en tour. Hun fulgte opp med å vinne sin tredje verdenscupseier en måned senere på den klassiske sprinten i Otepää 17. januar 2015.

Under NM på ski 2015 vant hun den klassiske sprinten, og hun kom på sjetteplass på lagsprinten sammen med Anne Marthe Brenden. På 10&nbsp;km fri teknikk kom hun på ellevteplass. Under VM 2015 i Falun tok hun gull sammen med Maiken Caspersen Falla i lagsprint fristil.

Hun kom på 31.-plass i Norgescupen i langrenn 2014/15, og hun kom på sjuendeplass i Norgescupen i rulleski 2014.

### Sesongen 2015/16
Under sesongåpningen på Beitostølen i november 2015 kom hun på andreplass på sprinten, bak russiske Natalia Matvejeva, og hun kom på fjerde- og femteplass på de to distanserennene. Hun kom på tredjeplass i minitouren i Ruka og Ski Tour Canada, og hun kom på andreplass i Tour de Ski 2016. Dette gjorde at hun ble nummer to sammenlagt i verdenscupen 2015/16, og hun kom også på andreplass i sprintcupen og tredjeplass i distansecupen.

Under NM på ski 2016 fikk hun sølv på 5&nbsp;km fri teknikk, 15&nbsp;km skiathlon og på sprinten, og hun fikk bronse på 30&nbsp;km fri teknikk. Hun kom på sjetteplass i Norgescupen i langrenn 2015/16.

### Sesongen 2016/17
Østberg vant 10&nbsp;km klassisk under sesongåpningen på Beitostølen i november, og kom på tredjeplass på 10&nbsp;km fri teknikk. Hun kom på andreplass i Nordic Opening på Lillehammer og fjerdeplass i Tour de Ski 2016/17, som bidro til fjerdeplass i Verdenscupen i langrenn 2016/17 sammenlagt. Hun kom på fjerdeplass i distansecupen og femteplass i sprintcupen.

Under NM i langrenn 2017 fikk hun sølv på 10&nbsp;km klassisk. Under Ski-VM 2017 i Lahtis opplevde Østberg en formsvikt, og hun ble også vraket på stafettlaget til fordel for Maiken Caspersen Falla. Hennes beste plassering ble en åttendeplass på 10&nbsp;km klassisk, og hun kom på 18.-plass på 15&nbsp;km skiathlon og 22.-plass på sprinten. Hun avsluttet sesongen med en fjerdeplass totalt i verdenscupfinalen i Québec i Canada.

I Norgescupen i langrenn 2016/17 kom hun på 35.-plass, med én andreplass.

### Sesongen 2017/18
Sesongåpningen i Norge ble arrangert på Beitostølen fra 17. til 19. november, og Østberg fikk der en tredje- og en fjerdeplass. Under Vinter-OL 2018 i Pyeongchang tok hun gull i 4 x 5 km stafett sammen med Astrid Uhrenholdt Jacobsen, Ragnhild Haga og Marit Bjørgen. Individuelt kom hun på ellevteplass på 15&nbsp;km skiathlon, 17.-plass på sprinten og sjuendeplass på 10&nbsp;km fri teknikk.

I Verdenscupen i langrenn 2017/18 startet hun med en femteplass i Nordic Opening (Ruka Triple) i Finland. Hun vant 10&nbsp;km fri teknikk i Davos i desember, og under Tour de Ski 2017/18 kom hun på andreplass bak Heidi Weng. Hun endte på tredjeplass i verdenscupen totalt, bak Heidi Weng og Jessie Diggins, og hun kom på andreplass i distansecupen og 13.-plass i sprintcupen.

Under NM på ski 2018 fikk hun sølv på 5&nbsp;km klassisk og bronse i lagsprint, der hun gikk sammen med Tuva Bakkemo. På  3 x 5&nbsp;km stafett kom Gjøvik Skiklubb på fjerdeplass.

### Sesongen 2018/19
I juni 2018 vant hun rulleskirennet Oslo Skishow, og hun kom på femteplass i Lyseboth Opp i august. Før sesongen 2018/19 byttet Østberg skimerke, fra Madshus til Fischer.

Hun deltok i Sesongåpningen i langrenn i Norge 2018 på Beitostølen, og kom der på andreplass på 10&nbsp;km klassisk og 10&nbsp;km fri teknikk. I Verdenscupen i langrenn 2018/19 kom hun på tredjeplass i Nordic Opening på Lillehammer, og hun vant Tour de Ski 2018/19. Dette var hennes første sammenlagtseier i konkurransen. Hun vant fire etappeseire i Tour de Ski. Ski-VM inngikk også i verdenscupen, og i verdenscupfinalen i Canada (minitour) kom hun på tredjeplass. Dette gjorde at hun vant verdensupen sammenlagt denne sesongen, foran Natalja Neprjajeva og Therese Johaug, og hun kom på andreplass i distansecupen og 15.-plass i sprintcupen.

Under VM 2019 i Seefeld fikk hun fem medaljer på seks øvelser. Hun kom på andreplass på 15&nbsp;km skiatlon og 30&nbsp;km fri teknikk, der Therese Johaug vant begge øvelsene. I tillegg fikk hun bronse i lagsprint klassisk der hun gikk sammen med Maiken Caspersen Falla, og hun fikk også bronse på 10&nbsp;km klassisk. Hun deltok også på Norges lag som tok sølv på 4 × 5 kilometer stafett.

Under NM på ski 2019 vant hun lagsprinten, sammen med Tuva Bakkemo, og hun fikk sølv på 5&nbsp;km fri teknikk og på 30&nbsp;km klassisk. På 10&nbsp;km klassisk fikk hun bronse. I Norgescupen i langrenn 2018/19 kom hun på 16.-plass totalt og 25.-plass i distansecupen.

### Sesongen 2019/20
Østberg fikk ikke lov til å delta i de første rennene av sesongen 2019/20, fordi hun ikke oppfylte kravene i helseattesten. Hun hadde også fått forbud mot å delta i rulleskirenn og treningssamlinger i juni, av samme årsak. Hun debuterte i Verdenscupen i langrenn 2019/20 den 28. desember i Lenzerheide i Sveits, under Tour de Ski 2019/20, og kom der på en fjerdeplass Hun fikk sesongens første pallplass 31. desember da hun kom på andreplass på 10&nbsp;km fri teknikk i Toblach. Hun endte på tredjeplass i Tour de Ski 2019/20. Grunnet Koronaviruspandemien i 2019–2020 ble verdenscupen avlyst etter 30-kilometeren i Holmenkollen i mars. Østberg endte på femteplass i verdenscupen totalt og i distansecupen, og hun kom på 39.-plass i sprintverdenscupen.

Under NM på ski 2020 fikk hun sølv på 15&nbsp;km klassisk og på 3 × 5&nbsp;km stafett, der hun gikk sammen med Tuva Bakkemo og Susann Sagstuen. Hun deltok i Norgescupen i langrenn 2019/20, og kom der på 40.-plass med én andreplass som ga 80 poeng. Dette holdt også til 29.-plass i distansecupen.

Hun pådro seg et tretthetsbrudd i hælen på slutten av sesongen, og gikk dermed glipp av verdenscupavslutningen i Canada og Holmenkollrennet. Grunnet tretthetsbruddet, samt koronaviruspandemien i 2019–2020 trente hun hovedsakelig hjemme fra mars til juni 2020, men kunne gjenoppta jogging og rulleskitrening i juni 2020.

### Sesongen 2020/21
I juli 2020 pådro Flugstad Østberg seg nok et tretthetsbrudd i hælen, og både hun og Skiforbundet pekte på «balansen mellom ernæring, hvile og søvn» ikke hadde vært god nok. I november kunngjorde hun at hun ikke skal gå skirenn i sesongen 2020/21, for å bruke mer tid på rehabilitering.

### Sesongen 2021/22
I mai 2021 ble hun tatt ut på landslaget for OL-sesongen 2021/2022. Hun deltok imidlertid ikke i Toppidrettsveka i august, og deltok heller ikke på landslagets høydeopphold i Italia i slutten av august. Den 8. november ble det kjent at hun var tatt ut til å delta i sesongåpningen i verdenscupen i Ruka i slutten av november. Hun gjorde comeback 27. november 2021, med en 33.-plass på 10 km klassisk. 

I desember gikk hun to verdenscuprenn til, med en 14.-plass og en åttendeplass. I slutten av desember ble det imidlertid kjent at hun måtte ta en ny pause fra konkurranser, på grunn av hennes helsesituasjon.

### Sesongen 2022/23
Den 7. november 2022 holdt Østberg en pressekonferanse der hun fortalte at hun hadde fått godkjent helseattest, og dermed kunne konkurrere igjen. Hun ble verdensmester da hun deltok på Norges lag som vant stafetten i Ski-VM 2023 i Planica, sammen med Tiril Udnes Weng, Anne Kjersti Kalvå og Astrid Øyre Slind.

## Familie
Hun er samboer med skøyteløperen Christoffer Fagerli Rukke siden 2012.

Hun er søsteren til langrennsløper Eivind Flugstad Østberg. Hennes farmor, Valborg Østberg, vant Birkebeinerrennet i 1977. Hennes mor, Marthe Flugstad, har også vunnet det samme rennet tre ganger; i 1989, 1997 og i 2002.

## Verdenscup-oversikt
*Oppdatert per 24. mars 2019*
* Østberg har 16 individuelle verdenscupseire, inkludert 10 etappeseire og en sammenlagtseier i Tour de Ski.
* Individuelt har hun 61 pallplasseringer, inkludert etapper og sammenlagt i Tour de Ski og andre tour-er.

## Sammenlagtplasseringer i verdenscupen

## Referanser


## Eksterne lenker
* 
* 
* 
*